  Анжелика Тихонова корреспондент Эстониысь Тарту карын нылпиос понна удмурт кылын ньыль дышетӥсь видео лэсьтӥзы. Соосты поттонэз 28-тӥ коньывуонэ пусйиськись Анимацилэн калыккуспо нуналэзлы тупатӥзы. Со сярысь ивортодэтъя «Удмуртия» агентстволэн корреспондентэзлы ужъёсты одӥгез кылдытӥсь Анастасия Сидорова вераз. Нылпиос понна удмурт кылын дышетӥсь нырысетӥез видео 2020-тӥ арын «Буёлъёс» нимын потӥз вал. Туж трос умой мылкыдъёс, ӟеч сӥзёнъёс вал нылпиослэсь но, анай-атайёслэсь но. Асьме семьяысь нылпиослы но туж кельшиз. Соку малпамы азьланьтыны та кутскем ужез, малы ке шуоно, туннэ нуналлы тужгес но YouTube канал нылпиосты гочатэ Анастасия Сидорова, удмурт кылын дышетӥсь видеоез огез кылдытӥсьВидеосуредъёсты лэсьтон бордын Анастасия Сидоровалэн кузпалэз, суредась, аниматор Сергей Сидоров ужаз. Со суредаз, анимация но монтаж лэсьтӥз. Анастасия куаразэ гожтӥз. Нош текстъёс бордын ужаны Россиысь тодосъя академилэн Урал ёзэтысьтыз Эскеронъёсъя удмурт федерал центрысь Историяя, кылъя но литературая удмурт институтысь тодосъя ӧнерчи Алевтина Камитова юрттӥз. Озьы соос ньыль пӧртэм видео поттӥзы. Котькудӥз нимаз темалы сӥземын: лыдпусъёслы, мугор люкетъёслы, ымныр люкетъёслы но гурт пудоослы но тылобурдоослы. Соосын, озьы ик азьвыл потэм «Буёлъёс» ужен но,  тодматскыны луэ. Анастасия Сидоровалэн кылъёсызъя, видеоез нылпи садын но, школаосын покчи классъёсын но уже кутыны луоз, со сяна, удмурт кылэз дышетӥсь адямиослы но тунсыко потоз. Тодэ вайытом, Эгра ёросысь пиналъёс «Говорю. Верало» ӵектос пыр огъёзъёссэс удмурт лулчеберетэн тодмато. Тегъёс: Дышетон нылпиос Эстония удмурткыл видео  